ไฟแนนซ์ทูเดย์
โดย...ต้นหลิว
15 ต.ค. 2558

โดย...ต้นหลิว
...เปิดบัญชีทรัพย์สิน ครม.ประยุทธ์ 3 เห็นรัฐมนตรีเจ้าอื่นมีไอเท็มเด็ดๆ กันเพียบ เช่น รมต.สายทหาร พล.อ.ศิริชัย ดิษฐกุล รมว.แรงงาน มีกรุพระเครื่องถึง 150 องค์ มีสมเด็จวัดระฆัง 3 องค์ องค์ละ 1 ล้านบาท
... แต่พลิกมาดูฟาก อดีตนายแบงก์อย่าง รมว.คลังอภิศักดิ์ ตันติวรวงศ์ ที่ล่ำซำที่สุดใน ครม. กลับไม่ค่อยมีไอเท็มเด็ดดวงมาเรียกเสียงฮือฮา เพราะพลิกดูเห็นมีแต่หุ้นกับเงินสดเต็มไปหมด จะมีบ้างก็แค่ทรัพย์สินอื่นๆ ประปราย อย่างต่างหู 4 คู่ 6 ล้านบาท กับกระเป๋าถือ 1 ใบ 4.65 แสนบาท ที่แพงกว่ารถยนต์คู่ใจคันละ 3.7 แสนเท่านั้น
...ปีนี้ค้าขายไม่ดีกันทั่วโลก ใครๆ เลยพร้อมใจกันทยอยหั่นดอกเบี้ย-ลดค่าเงินตัวเองกันออกมาเป็นระลอก ล่าสุด ถึงคิวแบงก์ชาติสิงคโปร์ผ่อนคลายนโยบายการเงินเป็นรอบที่ 2 ของปีนี้ ด้วยการขยายกรอบการเคลื่อนไหวของค่าเงินเหรียญสิงคโปร์อีก 0.1% เปิดช่องให้เงินอ่อนค่าลงได้มากขึ้นอีก